A BIZOTTSÁG 1238/2007/EK RENDELETE
(2007. október 23.)
az Európai Vegyianyag-ügynökség fellebbezési tanácsa tagjainak képesítésére vonatkozó szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendeletre (1) és különösen annak 76. cikke (1) bekezdése h) pontjára és 89. cikkére,
mivel:
(1)
Az 1907/2006/EK rendelet felhatalmazza az Európai Vegyianyag-ügynökséget (a továbbiakban: az Ügynökség), hogy a vegyi anyagok regisztrációját illetően egyedi határozatokat hozzon, és létrehoz egy fellebbezési tanácsot, amelyhez az Ügynökség ilyen egyedi határozatai ellen fellebbezést lehet benyújtani.
(2)
Az 1907/2006/EK rendelet 89. cikke felhatalmazza a Bizottságot, hogy részletes szabályokat fogadjon el a fellebbezési tanács tagjai számára előírt képesítésekre vonatkozóan.
(3)
A fellebbezési tanácsban a közösségi jog terén elismert tapasztalattal rendelkező személy elnökölhet.
(4)
Az e rendeletben előírt intézkedések összhangban vannak az 1907/2006/EK rendelet 133. cikkével létrehozott bizottság véleményével,
ELFOGADTA EZT A RENDELETET:
1. cikk
A fellebbezési tanács tagjainak képesítése
(1) A fellebbezési tanács szakmai és jogi képesítéssel rendelkező tagokból áll. Az elnök jogi végzettséggel rendelkezik.
(2) A szakmai képesítésű tagok és póttagjaik egyetemi végzettséggel vagy ezzel egyenértékű képesítéssel rendelkeznek, és jelentős szakmai tapasztalatot szereztek a vegyi anyagok emberi egészséget vagy környezetet érintő veszélyértékelése, expozíció értékelése vagy kockázatkezelése terén, vagy hasonló területeken.
(3) A jogi képesítéssel rendelkező tagok és póttagjaik jogi diplomával és a közösségi jog terén elismert szakmai tapasztalattal rendelkeznek.
2. cikk
Hatálybalépés
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 23-án.